
„Boldogan éltek, amíg meg nem haltak” - A boldogságkeresés útjai az irodalomban, a művészetben és az életben

Dolgozatomban a boldogságról végeztem kutatást, mely az egyik legösszetettebb és leginkább megfoghatatlan emberi érzés. Vannak, akik gond nélkül megtalálják; vannak azonban, akik egész életüket annak szentelik, hogy a boldogság állítólagos "összetevőit" egytől egyig begyűjtsék, végül mégsem érzik magukat boldognak. Ezért gyűjtöttem össze a filozófia és pszichológia általam leginkább értékesnek tartott gondolatait, illetve francia irodalmi példákat, hogy megtalálhassam a boldogság titkát a művészetben, az emberben.
 
Elsőként öt filozófus (Platón, Szent Ágoston, Spinoza, Schopenhauer és Lévinas) gondolatai által szeretném öt különböző kor boldogságképét bemutatni, egy, az ókortól napjainkig terjedő áttekintésben. 
 
Ezután három, mondhatni egymást követő író világát és a boldogságképét szeretném bemutatni: Voltaire-ét, Rousseau-ét és Stendhal-ét. Műveiket igyekeztem az emberen keresztül megközelíteni. Azért éppen őket választottam, mert egy folyamatos, fejlődő boldogságkpet feltételeztem, de igen nagy meglepetésemre három teljesen különböző álláspontra bukkantam. Szeretném emellett hangsúlyozni a művészet és az alkotó tevékenységek fontosságát a pszichológia szempontjából. 

Ezen kívül szeretném bemutatni a pszichológia álláspontját is a boldogságról. A pszichológia újabb ágai nem a beteg, hanem az egészséges, sikeres, boldog embert állították kutatásaik középpontjába. Ennek kapcsán szeretnék beszélni a vagyon és egyéb külsődleges értékek, illetve az emberi kapcsolatok szerepéről. 

Célom, hogy a múlt és jelen jelentős művészeinek, gondolkodóinak segítségével egy saját definíciót adhassak a boldogságról, segítve azokat, akik még nem találtak választ evvel kapcsolatos kérdéseikre. 



